Taai toestande haal kleinhandelsektor inDie kleinhandelsektor is onder al hoe groter druk te midde van kwaai ekonomiese toestande. (Argieffoto: pixabay) Ná maande van veerkragtigheid het Suid-Afrika se taai ekonomiese omstandighede die kleinhandelsektor nou begin inhaal. Verhoogde verbruikersprysinflasie en groot rentekoersverhogings is ŉ remskoen vir verbruikers. In November het die Reserwebank die sewende agtereenvolgende rentekoersverhoging aangekondig en die gesamentlike uitwerking daarvan begin ŉ al hoe groter tol op verbruikers se besteebare inkomste eis. Die Buro vir Ekonomiese Navorsing (BER) sê die dienstebedryf herstel nog van die Covid-19-pandemie en verbruikers gaan moontlik ŉ groter gedeelte van hul geld van kleinhandelaars wegneem om aan restaurante, hotelle of vervoer te bestee. Kleinhandelaars moet op hul beurt die ergste beurtkrag nóg, asook hoë brandstofkoste en stygende insetkoste probeer trotseer. Die BER se jongste kleinhandelopname wys dat vertroue in die sektor van 51% in die derde kwartaal tot 42% in die vierde kwartaal gedaal het. “Kleinhandelaars verwag laer verkoopsvolumes in hierdie kwartaal in vergelyking met dieselfde tydperk verlede jaar. Dit is die geval in alle kleinhandelkategorieë en skets ŉ donker prentjie van die verwagting vir verkope in die vierde kwartaal – ondanks die feestyd en Swart Vrydag,” lui ŉ verklaring van die BER. Daar was veral ŉ opvallende daling in halfduursame goedere en wanneer daar gekyk word na die sterk groei in verkope van klere en skoene oor die afgelope jaar, dui die jongste opname op ŉ herstelkoers wat verlangsaam. (Argieffoto: Pexels) Die daling in vertroue is in teenstelling met die FNB/BER se Indeks oor Verbruikersvertroue wat dit vir die vierde kwartaal op ŉ vlak plaas wat laas teen die einde van 2019 – en voor die Covid-19-pandemie – ondervind is. Die indeks dui egter steeds op bedrukte verbruikersentiment, hoewel kwessies soos ŉ verbetering in die werkloosheidsyfer en ŉ daling in die prys van petrol die hoofrede vir die verbeterde gevoel onder verbruikers was. Die BER sê nou die verbruikersvertroue-indeks dui op ŉ “bereidwilligheid” onder verbruikers om geld te bestee. “Indien werkskepping en effens hoër BBP-groei, soos Statistieke Suid-Afrika aan die hand gedoen het in sy skatting vir die derde kwartaal, ŉ werklikheid word en verbruikers se vermoë verbeter om geld te bestee, kan ons dalk sien dat kleinhandelvertroue vroeg volgende jaar toeneem. “Indien nie, kan verbruikers dalk aanhou om ŉ groter deel van hul besteding aan dienste toe te wys.”